Un asistent medical care a îngrijit pacienți cu coronavirus în Germania a ajuns la Spitalul Judeţean din Reşiţa cu simptome ale infectării cu virusul. El a fost transferat la Timișoara și au fost trimise probe pentru analize la București

UPDATE Ora 10.04: Tânărul, în vârstă de 25 de ani, este internat la Spitalul de Boli Infecţioase ”Victor Babeş” din Timişoara, într-un salon special amenajat.

Purtătorul de cuvânt al Spitalului de Boli Infecţioase ”Victor Babeş” din Timişoara, medicul Virgil Musta, a declarat pentru News.ro că în prezent starea pacientului este una bună, dar se aşteaptă analizele de laborator de la Bucureşti care să confirme sau să infirme prezenţa coronavirusului.

”Este un pacient de 25 ani, asistent medical într-un spital de lângă Munchen, Germania. În perioada 25 ianuarie – 5 februarie a îngrijit 4 pacienţi cu coronavirus confirmat. În data de 7 februarie a venit în ţară să îşi viziteze părinţii şi sora. Părinţii sunt din Reşiţa, sora şi cumnatul sunt din Gărâna. Ieri, prezentând febră şi ştiind că a luat contact cu pacienţi cu coronavirus, s-a prezentat la spital la Reşiţa, iar Reşiţa l-a trimis la noi. Acum este internat în salonul special amenajat pentru aceste cazuri. Un medic şi o asistentă dedicată, care poartă costume de protecţie, îl îngrijesc. S-au recoltat analize pentru coronavirus care au fost trimise la Bucuresti. Testele de gripă sunt negative, le-am făcut la noi. Starea sa este una bună, are uşoară tuse şi nu mai are febră. E posibil să fi fost doar o viroză. Rezultatul testului la analiza de coronavirus îl primim mâine sau poimâine”, a declarat medicul Virgil Musta.

La Spitalul de Boli Infecţioase ”Victor Babeş” din Timişoara a fost amenajat un salon dedicat special pacienţilor internaţi cu suspiciuni de coronavirus.

Știrea inițială: Un tânăr asistent medical în Germania a ajuns noaptea trecută la Spitalul Județean de Urgență din Reşiţa cu simptome de coronavirus, transmite Radio România Reșița.

Potrivit sursei citate, tânărul ar fi îngrijit o familie cu această boală la clinica în care îşi desfăşura activitatea în Germania.

Sursa foto: br.de